24.3.2022.
LV
Eiropas Savienības Oficiālais Vēstnesis
C 132/77 Trešdiena, 2021. gada 6. oktobris
33. mudina Dž.
Baidena administrāciju ātri īstenot izziņotos plānus slēgt Gvantanamo ieslodzījuma vietu; pauž nožēlu par to, ka gandrīz 20 gadus pēc šīs ieslodzījuma vietas izveidošanas tajā joprojām ir 40 ieslodzītie, tostarp pieci ieslodzītie, par kuru atbrīvošanu bija lēmusi B. Obamas administrācija; aicina ES un tās dalībvalstis arī turpmāk piedāvāt savu atbalstu šā procesa atvieglošanai;
34. mudina ASV garantēt, ka tādi pamatpakalpojumi kā veselības aprūpes sistēma un sociālās aizsardzības sistēmas ir taisnīgi un atklāti pieejami lielākam iedzīvotāju īpatsvaram; mudina jaunievēlēto Dž.
Baidena administrāciju spert konkrētus soļus, lai regulētu ASV pilsoņu īpašumā esošu ieroču glabāšanu;
35.
vērš uzmanību uz to, cik plašs ir līdz šim vēl nebijušu kopīgo problēmu spektrs, ar ko saskaras transatlantiskie partneri un kas aptver gan cīņu pret terorismu, gan hibrīddraudus, klimata pārmaiņas, dezinformāciju, kiberuzbrukumus, jaunas un revolucionāras tehnoloģijas un spēku samēra maiņu pasaules mērogā, un arī problēmu, kas šajā sakarībā rodas attiecībā uz noteikumos balstītu starptautisko kārtību;
Intensīvāka sadarbība starptautiskās tirdzniecības un investīciju jomā
36. uzsver, ka ir jāizmanto pozitīvais impulss un kopā ar ASV jāstrādā pie daudzpusējās tirdzniecības sistēmas nostiprināšanas un Pasaules Tirdzniecības organizācijas reformas; atzinīgi vērtē 2021. gada 15. jūnijā notikušās ES un ASV augstākā līmeņa sanāksmes noslēguma paziņojumu “Ceļā uz atjaunotu transatlantisko partnerību”, kas liecina, ka iesaiste atkal ir aktīva un konstruktīva; atzinīgi vērtē vienošanos par sadarbības sistēmu attiecībā uz lieliem civilās aviācijas gaisa kuģiem; ņem vērā, ka ES un ASV augstākā līmeņa sanāksmes dalībnieku paziņojumā ir atzīts — ASV 232. sadaļā noteikto tarifu piemērošana importam no ES ir radījusi saspīlējumu transatlantiskajās attiecībās, un ļoti atzinīgi vērtē nepārprotamo apņemšanos, kas pausta tajā pašā paziņojumā, proti, līdz gada beigām rast risinājumu patlaban atšķirīgajiem viedokļiem par tērauda un alumīnija ražošanas jaudas pārpalikumu; uzskata, ka ir būtiski veidot vairākas pastāvīgu diskusiju platformas, tādas kā Tirdzniecības un tehnoloģiju padome un ES un ASV kopīgā tehnoloģiju konkurences politikas dialoga struktūra, jo tās vēl vairāk sekmēs transatlantisko komerciju, un mudina Komisiju pēc iespējas drīzāk izveidot efektīvu un iekļaujošu ES struktūru partnerībai ar Tirdzniecības un tehnoloģiju padomi; atzinīgi vērtē to, ka ir izveidota kopīga ES un ASV Covid-19 ražošanas un piegādes ķēdes darba grupa;
37. uzsver, ka Tirdzniecības un tehnoloģiju padome ir daļa no pozitīvas transatlantiskās tirdzniecības programmas, un tās galīgais mērķis ir jaunajās tehnoloģijās iedibināt demokrātijas vērtības un ētiku, lai kļūtu par pārredzamu institucionālu struktūru un par globālas digitālās pārkārtošanās līderi; šajā ziņā atzinīgi vērtē to, ka dibināšanas sanāksme ir notikusi atbilstoši plānotajam, kaut arī bija jūtams saspīlējums, kas ir atklāti un godīgi jāpārrunā; norāda, ka būtu iespējami daži ātri ieguvumi, kas veicinātu plašāku divpusējo tirdzniecību, un tāpēc mudina abas puses koncentrēties uz konkrētiem, reāliem rezultātiem; šajā ziņā atzinīgi vērtē rezultātus, ar kādiem noslēgusies šā gada 29. septembrī Pitsburgā notikusī Tirdzniecības un tehnoloģiju padomes pirmā sanāksme, kurā tika apstiprinātas konkrētas tēmas katrai no 10 darba grupām; saistību kontekstā atbalsta apņemšanos sadarboties, lai nepieļautu jaunu un lieku šķēršļu veidošanos tirdzniecībai ar jaunām un topošām tehnoloģijām, kā arī sadarboties ieguldījumu izvērtēšanas un divējāda lietojuma preču eksporta jomā, un apņemšanos panākt rezultatīvāku politikas īstenošanu, vēršoties pret ārpustirgus un tirdzniecību kropļojošām politikas nostādnēm un praksi; atzinīgi vērtē to, ka ir noskaidrotas konkrētas tēmas, piemēram, ārpustirgus ekonomikas sistēmu radīto problēmu risināšana, kā arī sadarbība darba tiesību politikas un ar tirdzniecību saistītas klimata politikas jomā Globālās tirdzniecības problēmu risināšanas darba grupā; vērš uzmanību uz to, cik svarīga ir sadarbība saistībā ar starptautisku tehnoloģijas standartu noteikšanu; prasa Transatlantiskā likumdevēju dialoga struktūrā izveidot Tirdzniecības un tehnoloģiju apakškomiteju, lai papildinātu Tirdzniecības un tehnoloģiju padomes izpildvaras funkciju un lai īstenotu minētās padomes demokrātisku kontroli; uzsver, ka Tirdzniecības un tehnoloģiju padome nav forums sarunām par ES un ASV tirdzniecības nolīgumu, tomēr neizslēdz šādu iniciatīvu iespējamību nākotnē;
38. uzsver, ka Eiropas Savienībai un Amerikas Savienotajām Valstīm ir pasaulē integrētākās ekonomiskās attiecības, kas ir arī plašākās un dziļākās divpusējās tirdzniecības un investīciju attiecības — preču un pakalpojumu tirdzniecības apjoms pārsniedz 1 triljonu EUR gadā; atgādina, ka ES un ASV ekonomikas īpatsvars kopā ir vairāk nekā 40 % no pasaules IKP un gandrīz viena trešdaļa no pasaules tirdzniecības plūsmām;
39. vērš uzmanību uz to, ka mums — vēsturiskiem sabiedrotajiem un tirdzniecības partneriem — ir svarīgi ar svaigiem spēkiem aktivizēt transatlantiskās attiecības tirdzniecības jomā, jo īpaši aktuālās Covid-19 krīzes situācijā, un tādējādi veicināt daudzpusību, sekmēt atvērtu, noteikumos balstītu tirdzniecības sistēmu un rast kopīgus risinājumus akūtām pasaules mēroga problēmām, tostarp attiecībā uz globālu veselību;